לאחר פיזור המושב המיוחד של הקונגרס, שב שרמן לביתו במנספילד. הוא נאם בזכותו של מושל אוהיו צ'ארלס פוסטר, ששאף להיבחר לתקופת כהונה שנייה, והגיע יחד עם הנשיא לשעבר הייז לקולג' קניון, שם הוא קיבל תואר כבוד. שרמן היה נינוח כשהכין את עצמו לשהות ממושכת עם רעייתו בפעם הראשונה מזה שנים, כאשר הגיעו החדשות על הירי בנשיא גרפילד בוושינגטון. הרוצח, צ'ארלס גיטו, היה אדם מופרע בנפשו שהאמין שיורשו של גרפילד ימנה אותו למשרה ציבורית. לאחר כמה חודשים נפטר גרפילד מפצעיו וצ'סטר ארתור היה לנשיא במקומו. לאחר שהשלים את טיולו הארוך המתוכנן אל הפארק הלאומי ילוסטון ואל אתרים נוספים במערב, יחד עם אחיו ויליאם, שב שרמן למושב מיוחד נוסף של הקונגרס באוקטובר 1881.